b'\n_START_ARTICLE_\nCerkev sv. Ignacija Lojolskega, Rde\xc4\x8di Breg\n_START_SECTION_\nZgodovina\n_START_PARAGRAPH_\nPoznavalci postavljajo za\xc4\x8detek zidave v leto 1759. Cerkev ima prostorno ladjo, polkro\xc5\xbeno zaklju\xc4\x8den prezbiterij, zakristijo, prizidano na ju\xc5\xbeni strani, ter nizek lesen s plo\xc4\x8devino obit zvonik s \xc4\x8debulasto streho. Graditelji so verjetno na\xc4\x8drtovali zidan zvonik, a sta jih \xc4\x8das in pomanjkanje sredstev prehitela. Gradnja je namre\xc4\x8d potekala malo pred reformami cesarja Jo\xc5\xbeefa II., ki je bil znan nasprotnik romanj. Verjetno so v njegovem \xc4\x8dasu prepre\xc4\x8dili zidavo cerkve, podobno kot je bil tudi ukinjen jezuitski red._NEWLINE_Notranjost cerkve vsebuje tri oltarje. Glavni oltar je izdelal Jo\xc5\xbeef Straub v Mariboru in vsebuje sliko Zamaknjenje sv. Ignacija v nebe\xc5\xa1ko slavo. Ta je bila narejena posebej za to cerkev. Oltar pa so po izro\xc4\x8dilu prinesli iz ukinjenega Fran\xc4\x8di\xc5\xa1kanskega samostana v Ormo\xc5\xbeu. To potrjuje tudi dejstvo, da so v vseh dvanajstih medaljonih na oltarju upodobljeni izklju\xc4\x8dno fran\xc4\x8di\xc5\xa1kanski svetniki in svetnice. Poleg tega je v zaklju\xc4\x8dku oltarja tudi fran\xc4\x8di\xc5\xa1kanski simbol \xe2\x80\x93 prekri\xc5\xbeani roki Jezusa in svetega Fran\xc4\x8di\xc5\xa1ka Asi\xc5\xa1kega. Stranska oltarja sta bolj skromna in tudi kipi ka\xc5\xbeejo manj\xc5\xa1o umetni\xc5\xa1ko vrednost. Obokano sveti\xc5\xa1\xc4\x8de je svetlo in ustvarja zna\xc4\x8dilno veselo baro\xc4\x8dno ob\xc4\x8dutje. V prezbiteriju je banjasti svod okra\xc5\xa1en s freskami angelov in z velikim kronogramom IHS, ki je sicer zelo zna\xc4\x8dilen za jezuitski red.'